  Майя Бывальцева Та вакытлы тупасьтэм пӧсь вакыт йылпумъяськиз удмуртарняе, 25-тӥ гудырикошконэ. 30-тӥ гудырикошконэ уйин элькунын +2 градусозь кезьытскоз. Facebook мерлыко вотэсын со сярысь ивортӥз Удмуртиысь Гидрометцентрлэн куазез чакланъя ёзэтэзлэн кивалтӥсез Алла Шумихина. Солэн верамезъя, матысь нуналъёсы куазь вошъяськоз. Кӧснуналэ, 27-тӥ гудырикошконэ, элькунысь тросаз ёросъёсын ӧжытак зороз, +19…+24 градус возиськоз. Арнянуналэ Удмуртиын тӧло луоз. Со циклон ортчемен герӟаськемын. Тӧл секундскын 15 метрозь кужмоялоз. Термометрлэн пусэз нуназе +21…+26 градусозь ӝутскоз. Дырын-дырын зорылоз. Вордӥськонэ элькунын шӧдскымон кезьытскоз. Нуназе +12…+17 градус гинэ луоз. «Возьмаськомы тӧло, кӧс куазез. Тужгес кезьыт луоз 30-тӥ гудырикошконэ потон уе, нырысь чакланъёсъя пуксёнэ потон уе +2…+7 градус луоз», — ивортӥз Шумихина. Вераны кулэ, туж пӧсь вакытэ температура эсэпезлэсь 14 градуслы ортчылӥз. Рекорд пусъемын вал 15-тӥ гудырикошконэ Дэбесысь станциын. Тегъёс: Мерлык Ижкар Гидрометцентр Удмуртия куазь  